《答吴与几二首》
宋代·李复

旧庐邻通衢，先畴接近郊。
居无风雨忧，岁免粒食劳。
生理亦已愉，胸中胡郁陶。
楹桷思丹刻，久厌处衡茅。
服味喜鲜甘，每羞视锄薅。
德业倦时修，凭虚事华豪。
郑真耕岩石，张蔚隐蓬蒿。
内省重千钧，外物轻一毛。
当时笑寂寞，清节后世高。
原思贫非病，赐也气徒骄。
尔视季子金，何如颜氏瓢。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。